CELEX: 32015D0048
Language: da
Date: 2015-12-16 00:00:00
Title: Den Europæiske Centralbanks afgørelse (EU) 2015/2464 af 16. december 2015 om ændring af afgørelse (EU) 2015/774 om et program til opkøb af den offentlige sektors aktiver på det sekundære marked (ECB/2015/48)

30.12.2015   
            
            
               DA
            
            
               Den Europæiske Unions Tidende
            
            
               L 344/1
            
         DEN EUROPÆISKE CENTRALBANKS AFGØRELSE (EU) 2015/2464
   af 16. december 2015
   om ændring af afgørelse (EU) 2015/774 om et program til opkøb af den offentlige sektors aktiver på det sekundære marked (ECB/2015/48)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, andet afsnit, sammenholdt med artikel 3.1, første led, samt artikel 18.1, og
   ud fra følgende betragtninger:
   
               (1)
            
            
               Styrelsesrådet vedtog den 4. marts 2015 Den Europæiske Centralbanks afgørelse (EU) 2015/774 (ECB/2015/10) (1), som etablerer et program til opkøb af den offentlige sektors aktiver på det sekundære marked (herefter »PSPP«). Ved at oprette PSPP-programmet udvidede styrelsesrådet de gældende programmer for opkøb af aktiver til at omfatte opkøb af værdipapirer udstedt i den offentlige sektor. Sammen med det tredje program til opkøb af særligt dækkede obligationer (covered bond purchase programme, herefter »CBPP3«) og programmet til opkøb af værdipapirer af asset-backed typen (asset-backed securities purchase programme, herefter »ABSPP«) udgør PSPP-programmet en del af det udvidede program til opkøb af aktiver (asset purchase programme, herefter »APP«). APP-programmet har til formål yderligere at styrke transmissionen af pengepolitikken, fremme kreditgivningen i euroområdet, gøre det lettere for husholdninger og virksomheder at låne samt bidrage til at bringe inflationen tilbage på et niveau tæt på 2 % i overensstemmelse med ECB's primære mål om at fastholde prisstabilitet.
            
         
               (2)
            
            
               I overensstemmelse med sit mandat om at sikre prisstabilitet besluttede styrelsesrådet den 3. december 2015 at revidere visse af PSPP-programmets funktioner for at sikre en vedvarende justering af inflationsudviklingen hen imod en inflation under, men tæt på 2 % på mellemlangt sigt. Revideringerne er i overensstemmelse med styrelsesrådets pengepolitiske mandat og tager samtidig behørigt hensyn til risikostyringen.
            
         
               (3)
            
            
               For at nå målene med PSPP-programmet besluttede styrelsesrådet derfor at forlænge den forventede periode for opkøb i henhold til PSPP-programmet frem til udgangen af marts 2017 eller senere hvis nødvendigt, og under alle omstændigheder indtil styrelsesrådet kan konstatere en vedvarende justering af inflationsudviklingen, som er i overensstemmelse med dets mål om at opnå en inflation under, men tæt på 2 % på mellemlangt sigt. Styrelsesrådet besluttede tilsvarende at forlænge den forventede periode for opkøb i henhold til CBPP3- og ABSPP-programmerne.
            
         
               (4)
            
            
               For at styrke fleksibiliteten i PSPP-programmet og derved støtte den fortsatte smidige gennemførsel af opkøbene i det mindste frem til den forventede slutdato besluttede styrelsesrådet, at omsættelige gældsinstrumenter denomineret i euro og udstedt af regionale og lokale myndigheder med hjemsted i euroområdet kan indgå i de regelmæssige opkøb under PSPP-programmet, som foretages af de nationale centralbanker i den jurisdiktion, hvor den udstedende enhed har hjemsted.
            
         
               (5)
            
            
               Styrelsesrådet besluttede også at geninvestere hovedstolen for værdipapirer opkøbt under APP-programmet i takt med, at de underliggende værdipapirer forfalder, så længe det er nødvendigt for derved at bidrage til gunstige likviditetsforhold og en passende pengepolitisk linje.
            
         
               (6)
            
            
               For så vidt angår de gældsværdipapirer, der er omfattet af artikel 3, stk. 2, litra c), i afgørelse (EU) 2015/774 (ECB/2015/10), finder forskellige øvre grænser for udstedere og udstedelser anvendelse. Disse grænser fastsættes af styrelsesrådet, der tager behørigt hensyn til risikostyringen og markedets funktion.
            
         
               (7)
            
            
               Afgørelse (EU) 2015/774 (ECB/2015/10) bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   Ændringer
   Afgørelse (EU) 2015/774 (ECB/2015/10) ændres som følger:
   
               1)
            
            
               Artikel 3, stk. 1, erstattes af følgende:
               »1.   Under forbehold af kravene fastsat i artikel 3 godkendes omsættelige gældsværdipapirer denomineret i euro og udstedt af de statslige, regionale eller lokale myndigheder i en medlemsstat, der har euroen som valuta, godkendte agencies beliggende i euroområdet, internationale organisationer beliggende i euroområdet og multilaterale udviklingsbanker beliggende i euroområdet til opkøb foretaget af eurosystemets centralbanker under PSPP. Under særlige omstændigheder hvor det planlagte købsbeløb ikke kan nås, kan styrelsesrådet beslutte at købe omsættelige gældsværdipapirer udstedt af andre enheder, der er beliggende i euroområdet, i overensstemmelse med betingelserne i stk. 4.«.
            
         
               2)
            
            
               Artikel 3, stk. 3, erstattes af følgende:
               »3.   For at kunne godkendes til opkøb under PSPP skal gældsværdipapirer, som omhandlet i stk. 1 til 2, have en resterende løbetid på mindst to og højst 30 år på det tidspunkt, hvor de bliver købt af den pågældende centralbank i eurosystemet. For at fremme en smidig gennemførelse er omsættelige gældsinstrumenter med en restløbetid på 30 år og 364 dage godkendt til at blive opkøbt under PSPP. De nationale centralbanker skal foretage opkøb af omsættelige gældsværdipapirer af samme type udstedt af internationale organisationer og multilaterale udviklingsbanker, hvis beløbet, for hvilket det var planlagt at købe omsættelige gældsværdipapirer udstedt af statslige, regionale eller lokale myndigheder og godkendte agencies, ikke kan nås.«
            
         
               3)
            
            
               Artikel 3, stk. 4, erstattes af følgende:
               »4.   Centralbankerne i eurosystemet kan under særlige omstændigheder foreslå styrelsesrådet, at offentlige ikke-finansielle selskaber beliggende i deres jurisdiktion kan udgøre udstedere af omsættelige gældsinstrumenter, der kan opkøbes som værdipapirer af samme type i det tilfælde at beløb, for hvilke det var planlagt at købe omsættelige gældsinstrumenter udstedt af statslige, regionale eller lokale myndigheder og godkendte agencies beliggende i deres jurisdiktion, ikke kan nås.
               De foreslåede offentlige ikke-finansielle selskaber skal mindst opfylde begge følgende kriterier:
               
                           —
                        
                        
                           de skal være et »ikke-finansielt selskab« (non-financial corporation) som defineret i Europa-Parlamentets og Rådets forordning (EU) nr. 549/2013 (2)
                           
                        
                     
                           —
                        
                        
                           de skal være en enhed i »den offentlige sektor« (public sector entity) som omhandlet i artikel 3 i Rådets forordning (EF) nr. 3603/93 (3).
                        
                     Efter styrelsesrådets godkendelse kan omsættelige gældsinstrumenter denomineret i euro og udstedt af sådanne offentlige ikke-finansielle selskaber beliggende i euroområdet, som opfylder i) belånbarhedskriterierne for omsættelige aktiver som sikkerhed ved eurosystemets kreditoperationer i henhold til fjerde del i Den Europæiske Centralbanks retningslinje (EU) 2015/510 (ECB/2014/60) (4), og ii) kravene i stk. 2 og 3, godkendes til køb som aktiver af samme type under PSPP.
               
                  (2)  Europa-Parlamentets og Rådets forordning (EU) nr. 549/2013 af 21. maj 2013 om det europæiske national- og regionalregnskabssystem i Den Europæiske Union (EUT L 174 af 26.6.2013, s. 1)."
						
               
                  (3)  Rådets forordning (EF) nr. 3603/93 af 13. december 1993 om fastlæggelse af definitioner med henblik på gennemførelse af forbuddene i traktatens artikel 104 og artikel 104 B, stk. 1, (EFT L 332 af 31.12.1993, s. 1)."
						
               
                  (4)  Den Europæiske Centralbanks retningslinje (EU) 2015/510 af 19. december 2014 om gennemførelsen af eurosystemets pengepolitiske ramme (ECB/2014/60), (EUT L 91 af 2.4.2015, s. 3).«"
						
            
         
               4)
            
            
               Artikel 5 erstattes af følgende:
               »Artikel 5
               Købsbegrænsninger
               1.   Under forbehold af artikel 3 er der en øvre grænse for, hvor stor en andel af de omsættelige gældsværdipapirer, som opfylder de i artikel 3 fastsatte kriterier, centralbankerne i eurosystemet må besidde af en emission med samme ISIN-nummer under PSPP, når beholdningerne i alle deres porteføljer sammenlægges.
               Fra den 10. november 2015 er den øvre grænse 33 % per ISIN-nummer. Som en undtagelse hertil fastsættes den øvre grænse til 25 % per ISIN-nummer for belånbare omsættelige gældsværdipapirer, der indeholder en CAC-klausul (collective action clause), som adskiller sig fra en CAC-modelklausul fra euroområdet, udarbejdet af Det Økonomiske og Finansielle Udvalg og gennemført af medlemsstaterne i overensstemmelse med artikel 12, stk. 3, i traktaten om oprettelse af den europæiske stabilitetsmekanisme, men hæves til 33 %, under forbehold af at der i de enkelte tilfælde udføres en kontrol af, at beholdninger, der overskrider grænsen på 33 % per ISIN-nummer, ikke vil medføre, at centralbankerne i eurosystemet udgør blokerende mindretal i velordnede gældssaneringer.
               2.   Under PSPP må en udsteders udestående værdipapirer samlet set højst udgøre 33 % af hele populationen af godkendte, omsættelige gældsværdipapirer, for så vidt angår de i artikel 3 angivne løbetider, når beholdningerne i alle centralbanker i euroområdets porteføljer sammenlægges.
               3.   For så vidt angår gældsværdipapirerne omhandlet i artikel 3, stk. 2, litra c), gælder der forskellige grænser for udstedelse og udsteder. Disse grænser fastsættes af styrelsesrådet, der tager behørigt hensyn til risikostyringen og markedets funktion.«
            
         
               5)
            
            
               Artikel 6, stk. 1 og 2, affattes således:
               »1.   Af den samlede bogførte værdi af opkøbte omsættelige gældsværdipapirer, som er godkendt til opkøb under PSPP, skal 12 % udgøres af værdipapirer udstedt af godkendte internationale organisationer og multilaterale udviklingsbanker og 88 % af værdipapirer udstedt af godkendte statslige, regionale eller lokale myndigheder og agencies, eller hvis denne afgørelses artikel 3, stk. 4, finder anvendelse, værdipapirer udstedt af godkendte offentlige ikke-finansielle selskaber. Styrelsesrådet kan revidere denne fordeling. Gældsværdipapirer udstedt af godkendte internationale organisationer, multilaterale udviklingsbanker og regionale eller lokale myndigheder kan kun opkøbes af nationale centralbanker.
               2.   De nationale centralbankers andel af den samlede bogførte værdi for køb af omsættelige gældsværdipapirer, som er godkendt til opkøb under PSPP, udgør 92 %; de resterende 8 % købes af ECB. Fordelingen af køb på tværs af jurisdiktioner sker i overensstemmelse med fordelingsnøglen for kapitalindskud i ECB som omhandlet i ESCB-statuttens artikel 29.«
            
         Artikel 2
   Ikrafttrædelse
   Denne afgørelse træder i kraft den 1. januar 2016.
   
      Udfærdiget i Frankfurt am Main, den 16. december 2015.
      
         Mario DRAGHI
         
            Formand for ECB
         
      
   
   
      (1)  Den Europæiske Centralbanks afgørelse (EU) 2015/774 af 4. marts 2015 om et program til opkøb af den offentlige sektors aktiver på det sekundære marked (ECB/2015/10) (EUT L 121 af 14.5.2015, s. 20).